Per Clausen (EL), 2009-11-06:
Det har jo indtil nu været en dejligt beroligende debat.
Vi har godt nok nogle udfordringer – negative mennesker vil sikkert tale om problemer – men man kunne godt få indtrykket af, at der er styr på det.
Der er et rigtig godt arbejde i gang i Danmark.
Der foregår et rigtig godt arbejde i EU.
Der foregår et rigtig godt arbejde i FN.
Så man kan selvfølgelig rejse det spørgsmål, om der overhovedet er nogen grund til at forstyrre alt det her gode arbejde med en debat.
Når vi nu fra Enhedslistens side har været meget glade for, at SF tog det her initiativ til debat, er det vel, fordi man godt kan anskue situationen ude i verden som en anelse mindre beroligende, og man kan måske også betragte både Danmarks, EU’s og måske endda også FN's indsats lidt mindre selvrosende.
Realiteten er jo, at de ting, vi i dag ser på globalt plan, er, at klimaforandringerne allerede er der og allerede sætter tydelige spor på livsvilkår for mennesker i Afrika, som trues eller rammes af tørke.
Vi kan vel også i en vis udstrækning konstatere, at der ikke er nogen grund til at tale om, at krige om råstoffer er noget, der vil komme i fremtiden - nej, de er her.
Selvfølgelig kan man i den sammenhæng altid diskutere, i hvilken udstrækning det hele hænger sammen med vores forbrug af de fossile brændstoffer og vores CO2-udslip i den vestlige verden.
Men at der er en sammenhæng, er der jo i Folketinget og blandt eksperterne osv. næsten enighed om.
Jeg synes, det er vigtigt at holde fast i, at den sammenhæng eksisterer, og hvis der er den sammenhæng, er man jo også enige i, at dem, der har et ansvar, et særligt ansvar, for at situationen er opstået, er de samfundssystemer, de mennesker, som lever i den rige del af verden.
Her behøver man ikke lange historiske udredninger om kolonialisme og den slags.
Man kan bare kigge rundt i verden og sige: Det er altså konsekvensen af den livsform, den produktionsform, vi har haft i den vestlige verden.
Dermed burde diskussionen om, at der er nogle, der skal betale ekstra for at løfte den opgave, det handler om, nemlig løse nogle af de klimaproblemer, der allerede eksisterer, være slut.
Derfor er det bare så skuffende og så umådelig mærkeligt og verdensfjernt, når man ser de debatter, der foregår i EU, de debatter, der er foregået i Barcelona, om, hvordan man skal løse udfordringen med at skaffe finanser til både at beskytte mod klimaforandringernes trusler i tredjeverdenslande og sikre, at der kan komme en socialpolitisk udvikling, en økonomisk udvikling i de lande, uden at de skal op på det samme CO2-udslip som os.
Det er jo ikke debatten om klimatopmødet, som er den, der er i centrum i dag, men jeg vil bare sige, at hvis man ikke engang er i stand til at løfte den opgave og skaffe de penge, der skal til der, er der jo ikke megen grund til at tro på, at det skulle blive meget bedre fremover.
Enhedslisten er jo med i det gode selskab her og stemmer for det forslag til vedtagelse, hvor man i hvert fald kan sige, at der ikke står noget i det, som er forkert, og det kan godt føre til noget godt.
Det vil vi jo bl.a. diskutere i foråret, når der kommer den her redegørelse fra regeringen, og jeg vil sige, at Dansk Folkepartis indlæg i debatten jo nok bekræftede mig i, at der ikke stod noget direkte forkert i vedtagelsen.
Hvad der driver Dansk Folkeparti til at støtte den her vedtagelse, kan man så undre sig over, men jeg synes ikke, at man skal være ked af, at mennesker stemmer på en måde, der måske er mere fornuftig end det, de siger, burde få dem til at gøre.
Så pointen er, at vi altså støtter det her forslag til vedtagelse og ser frem til, at der kan blive fulgt op på debatten til foråret, og at vi der måske kan blive en anelse mere konkrete om, hvad det er, vi skal gøre, selv om det selvfølgelig giver en vis risiko for, at Enhedslisten ikke længere er med i det gode selskab.
Men vi vil indtil da søge at påvirke den her proces og sikre, at de beslutninger, vi kan træffe i foråret på baggrund af Udenrigsministeriets uden tvivl højt kvalificerede redegørelse, kan være nogle ting, der kan føre os fremad.